ธปท.ปรับจีดีพีโตกว่า3.2%
ธปท.แย้มปีนี้มีโอกาสปรับคาดการณ์เศรษฐกิจดีกว่า 3.2% หลังเริ่มเห็นสัญญาณเอกชนลงทุนส่งออกฟื้นตัว
24 ก.พ. 2560

ธปท.แย้มปีนี้มีโอกาสปรับคาดการณ์เศรษฐกิจดีกว่า 3.2% หลังเริ่มเห็นสัญญาณเอกชนลงทุนส่งออกฟื้นตัว
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.ยังประมาณการการเติบโตทางเศรษฐกิจ (จีดีพี) ปีนี้ไว้ที่ 3.2% แต่เป็นประมาณการเมื่อเดือน ธ.ค. 2559 โดยจะทบทวนใหม่อีกครั้งในเดือน มี.ค.ปีนี้ ขณะนี้ ธปท.ยังติดตามสถานการณ์ที่จะนำมาพิจารณาทบทวนอยู่
อย่างไรก็ดี ธปท.มองว่าเศรษฐกิจปีนี้มีสัญญาณการฟื้นตัวที่กระจายมากและมีแรงขับเคลื่อนเศรษฐกิจมาจากหลายส่วนมากขึ้น จากปีที่แล้วเศรษฐกิจภาคชนบทถูกกระทบอย่างมากจาก ภัยแล้งและราคาสินค้าเกษตรที่ตกต่ำ แต่ปัจจุบันราคาสินค้าเกษตรบางประเภทมีแนวโน้มดีขึ้น
นายวิรไท กล่าวว่า ปีนี้การส่งออกก็มีแนวโน้มดีและกระจายตัวมากขึ้น ไม่ว่าในด้านผลิตภัณฑ์ที่ส่งออก หรือความต้องการของประเทศผู้ซื้อที่เริ่มมีความต้องการสินค้าและบริการที่หลากหลาย ด้านภาคการท่องเที่ยวที่เคยได้รับผลกระทบ การจัดระเบียบทัวร์ผิดกฎหมายก็มีพัฒนาการ ที่ดี สอดคล้องกับการลงทุนภาครัฐที่มีความชัดเจน บวกกับการคลังยังเปิดโอกาสให้รัฐบาลเป็นแรงส่งกับเศรษฐกิจได้ จัดทำงบขาดดุลเพิ่มเติม ทำให้เศรษฐกิจมีโอกาสโตได้ต่อเนื่อง จากอานิสงส์การใช้จ่ายภาครัฐและการลงทุนโครงการขนาดใหญ่ของรัฐ